text: Voldsom ulykke giver teenager kraniebrud
  05 april 2012 kl. 07.18
  Fire unge mænd er kvæstet, efter føreren mistede herredømmet over sin bil og ramte et træ tæt på Esbjerg.
  En voldsom trafikulykke på en vestjysk landevej har natten til torsdag kvæstet fire unge mænd.
  Den værst tilskadekomne har fået kraniebrud og er nu overført til hospital i Odense, hvor han ligger bevidstløs, oplyser Syd- og Sønderjyllands Politi til Ritzau.
  Der er tale om et solouheld, som fandt sted ved Bramming lidt uden for Esbjerg, hvor en enkelt bil med de unge mænd om bord - en 18-årig bilist og hans tre 17-årige passagerer - skred af vejen og ramte et træ.
  - Det er svært at sige, hvad der præcis er sket, men det tyder på, at de har mistet herredømmet, siger politiets vagtchef Ivan Gohr Jensen.
  - Vi ved i hvert fald, at bilen er skredet rundt på vejen og derefter røget ned i grøften og videre over på en mark, hvor den har ramt et træ.
  Ulykken skete på Gørdingvej nær Bramming, som ligger omkring 15 kilometer fra Esbjerg.
  - Det er sket klokken 02.25. Vi tror, at de unge var på vej hjem, siger vagtchefen.
  Han kan endnu ikke udtale sig om, hvorvidt de unge har kørt for stærkt.
  Det hænger blandt andet sammen med, at undersøgelserne fortsat er i gang, ligesom det endnu ikke har været muligt at tale med de tilskadekomne.
  - Vi har ingen indikationer på, hvad årsagen er. Men der er intet, der tyder på, at der har været alkohol indblandet, siger Ivan Gohr Jensen.
  Som det altid er tilfældet i forbindelse med alvorlige trafikulykker, arbejder politiets bilinspektører nu på sagen.
  Bilinspektørens opgave er på baggrund af tekniske undersøgelser at klarlægge så mange omstændigheder omkring ulykken som muligt.
  